“Die laaste sewe jaar was definitief sewe maer jare, maar ek sou nie betrokke geraak het as ek nie gedink het dit kan omgedraai word met ’n suksesvolle einde nie. Dit is ’n ongelooflike handelsmerk. Dit is ’n unie wat 80 jaar oud is en ’n ongelooflike kultuur het. Daar is ikoniese spelers en ’n ikoniese stadion,” sê hy glimlaggend.
“Ek dink as ons kreatief kan wees en ’n bietjie uit die boks en innoverend gaan begin dink, is daar geen rede waarom ons nie die skip kan omdraai nie. Ek dink eintlik almal in SA Rugby is in dieselfde bootjie, ál vier die Superreeks-franchises.
“Maar ek kyk eerder na die geleenthede. Die pyne gaan jy altyd hê, maar ek hou daarvan om te fokus op die geleenthede en nuwe dinge te inisieer as dit nodig is.”
“Aan die amateurkant het ons reeds ’n paar dinge begin. Ons het die Loftus 200-span teruggebring, ons het die Blou Bulle Platteland-span teruggebring, ons het ’n Platteland-week later in die jaar.
“Die hoofrede is omdat die Suid-Afrikaanse Rugbyunie (Saru) die amateurweek afgeskaf het. Daar is nie meer enige vorm van aanmoediging vir ’n klub om te presteer nie. Ons wil daardie vakuum vul.
“Aan die professionele kant het ons ’n paar nuwe strukture op die been gebring – ’n paar komitees wat ouderwets geraak het, is aangepas. Ek wil ons strukture met mekaar belyn. Van laerskool na hoërskool, van hoërskool na klub, van semiprofessioneel tot hoëprestasievlak, van hoë prestasie na die tradisionele spanne. Ons strukture is nie met mekaar belyn nie.”
Strauss glo as almal in dieselfde rigting werk, en die hulpbronne wat die Bulle tot hul beskikking het, reg gebruik, sal dinge beter raak. En dit begin by die kontrakteringsmodel wat in die verlede die Bulle so suksesvol gemaak het, maar deesdae ’n leemte is.
“Vat wat ons by die Bulle het en vergelyk dit met wat die Rebels, die Reds en ander het. Ons het oor die 160 rugbyspelende skole; ons het 40 klubs van hier tot in Limpopo. Daardie spanne het dit nie.
“Waarteen ek wel gekant is, is die groot aantal gekontrakteerde spelers wat ons het. Ons moet vir gehalte gaan. Ons het in beginsel ’n besluit geneem dat ons in die toekoms ’n baie kleiner groep gaan kontrakteer.
“As ons kyk na die navorsing wat ons het, is die vertoning van die span die belangrikste. Die kontraktering is ook uitgewys as iets groots, wat hopelik van volgende jaar uitgesorteer sal wees. Die Loftus-ervaring moet iets besonders wees. ’n Begin is die vestiging van die Castle Corner en ons kyk ook na ander goed.
Oor Barend van Graan se aftrede as uitvoerende hoof sê hy: “Barend het diep spore getrap oor die jare en die ou wat by hom gaan oorneem, moet op dieselfde bladsy as ons wees om die nuwe rigting in te slaan. Ons is opgewonde dat ons goeie aansoeke sal kry.”
Daarna kom die aksie – op en van die veld – om die Bulle weer ’n kampioenkudde te maak en Loftus ’n geesvangplek vir Bulle-ondersteuners.